游陸渾南山自歇馬嶺到楓香林以詩代書荅李舍人適
作者：宋之問
朝代：唐

paragraphs: 晨登歇馬嶺，遙望伏牛山。
孤出羣峰首，熊熊元氣間。
太和亦崔嵬，石扇橫閃倏。
細岑互攢倚，浮巘競奔蹙。
白雲遙入懷，青靄近可掬。
徒尋靈異跡，周顧愜心目。
晨拂鳥路行，暮投人煙宿。
稉稻遠彌秀，栗芋秋新熟。
石髓非一巖，藥苗乃萬族。
間關踏雲雨，繚繞緣水木。
西見商山芝，南到楚鄉竹。
楚竹幽且深，半雜楓香林。
浩歌清潭曲，寄爾桃源心。